# **Seniornett Hortens årsmøte 2015 - referat**

Torsdag 19 februar avholdt Seniornett Horten Eldresenter sitt årsmøte. Det startet med sang og musikk fra duoen Inger Rolland og Øyvin Teigen, som sang flere kjente og kjære melodier.

Seniornett Horten er den største lokalforeningen utenfor Stor-Oslo, og hadde ved årsskiftet ca 360 medlemmer. Seniornett sentralt støtter oss med infoblader og økonomisk bistand.

Vi avholdt 6 medlemsmøter i fjor. Deltagelsen har vært meget god, med mellom 35 til 70 personer på møtene.

**Kursvirksomheten**. Vi har holdt 42 kurs, som er en nedgang pga omstillingen. Den er nå i ferd med å ta seg opp igjen.

**Nytt navn!** Horten Eldresenter har skiftet navn til nå å hete **Horten Aktivitetssenter**. Som følge av det vedtok årsmøtet at vi endrer lokalforeningens navn fra Seniornett Horten Eldresenter til **Seniornett Horten**.

**Året 2014** har vært et begivenhetsrikt år. Nye utfordringer har gjort at vi har hatt en stor omstillingsperiode. Tradisjonelle PC-kurs avtar og er i ferd med å forsvinne, og erstattes av kurs i nettbrett og smarttelefoner. Vi merker også at det offentlige men også det private mer og mer tar i bruk digitale løsninger. Den utviklingen tar vi på alvor, og Seniornett legger om sine kurser mer fra det tradisjonelle til hvordan ta i bruk digitale løsninger med nettbrett og smarttelefoner. NSB, VKT og taxinæringen er eksempler på steder man kan bruke smarttelefon til betaling av en reise.

**Kasserer** orienterte om laget økonomiske situasjon, og den er fortsatt god. Største utgiftsposter har vært i å fornye våre PCer, og at vi tar på oss vedlikehold av data- og annet fellesutstyr på Aktivitetssentret.

**Samarbeid med Horten VGS**. Vi forventer nå at alle som går på kurs hos oss kommer med egne maskiner. Det stilles nå krav til programvaren og oppsettet. Vi mener også at det er viktig at våre elever bruker samme maskin både på kursene og hjemme.

For å få riktig oppsett på maskinene har Seniornett inngått et samarbeide med Horten VGS ungdomsbedrift i Skippergata 6**.** Våre medlemmer kan få hjelp til oppsett og vedlikehold av sin maskin enten nede i Skippergata, eller de kommer på hjembesøk. Alt til en rimelig pris. Enhetspris for jobben de gjør er kr 300. I tillegg kommer deler og kjøp av nødvendig program. Samarbeidet med Horten VGS må karakteriseres som meget vellykket, og våre medlemmer utgjør en stor del av kundekretsen

**Årsberetning** med regnskap og revisjon ble enstemmig godkjent.

**Valgkomitéen** har arbeidet mye med å få et godt styre. Det nye styret har Bjørn Jakobsen som styreleder, kasserer er Erik Frønæs, sekretær er Marit Pettersvold, Sigurd Berger (kurs), øvrige styremedlemmer og vara er Leif Johnny Jensen, Ole B Gundersen (vara), Elin Wilkin (vara) og Arild Kjærås (vara).

**Valgkomitéen 2016** er Arnulf Borud, Lisen Solhøi og Hans Homleid.

Styreleder erklærte Årsmøtet som ferdig, og vi rundet av kvelden med en enkel bevertning.

**Arne Jonsrud**

Referent